21/07/2009 | Administración LocalMancomunidades
Mancomunidade de Municipios da Comarca de Ordes
Modificación da ordenanza do Servizo de Axuda no Fogar

REGULAMENTO DO SERVIZO DE AXUDA NO FOGAR A prestación do servizo de axuda no fogar realizarase por parte da Mancomunidade Voluntaria de Municipios da Comarca de Ordes de conformidade ao disposto en: - A Lei 7/1985, do 2 de abril, reguladora das Bases do réxime local. - A Lei 5/1997, do 22 de xullo, de administración local de Galicia. - A Lei 4/1993, do 14 de abril, de servizos sociais de Galicia. - O Decreto 240/1995, do 28 de xullo, polo que se regulan os servizos sociais de atención primaria. - A Orde do 22 de xullo de 1996, da Consellería de Sanidade e Servizos Sociais, polo que se regula o servizo de axuda no fogar. - A lei 39/2006, do 14 de decembro, de promoción da autonomía persoal e atención ás persoas en situación de dependencia. - O Real decreto 727/2007, do 8 de xuño, sobre criterios para determinar as intensidades de protección dos servizos e a contía das prestacións económicas da Lei 39/2006. - A Orde do 17 de decembro de 2007, da Vicepresidencia da Igualdade e do Benestar, pola que se establecen os criterios para a elaboración do Programa individual de atención, fixación das intensidades de protección dos servizos, réxime de compatibilidades das prestacións e xestión das prestacións económicas no sistema para a autonomía e atención á dependencia na Comunidade autónoma de Galicia. - Estatutos da Mancomunidade Voluntaria de municipios da Comarca de Ordes. - Orde do 22/01/09 da Vicepresidencia da Igualdade e do Benestar, pola que se regula o servizo de axuda no fogar. O programa de axuda no fogar ten por obxecto prestarlles un conxunto de atencións desde unha perspectiva integral a normalizadora ós/ás cidadáns no seu domicilio, naquelas situacións nas que teñen limitada a súa autonomía persoal ou nos casos de desintegración familiar, facilitando a permanencia no seu propio entorno de convivencia e evitando así a súa posible institucionalización. O programa de axuda no fogar encádrase nos servizos sociais de atención primaria, que constitúen o nivel máis próximo aos/á usuarios/as e ao seu ambiente familiar e social, constituíndose como un dos elementos básicos do sistema de servizos sociais. A axuda no fogar terá a consideración de prestación básica de servizos sociais de atención primaria inserta no sistema integrado de servizos sociais, de carácter complementario e transitorio, que non exime á familia das súas responsabilidades, con planificación, coordinación e control público, que a través de persoal cualificado e supervisado, presta, a nivel preventivo, educativo, asistencial e rehabilitador, unha serie de atencións e/ou coidados de carácter persoal, a persoas en situación de dependencia ou a familias e persoas con dificultades para procura-lo seu benestar físico, social e psicolóxico, proporcionándolle a posibilidade de continuar no seu entorno natural, mentres isto sexa posible e conveniente. Garántese, en todo caso, o dereito do/a usuario/a á súa autodeterminación, respectando que poida gobernar e decidir a súa propia vida. A prestación da axuda no fogar, polo seu carácter preventivo, socio-educativo, asistencial e integrador, persegue os seguintes obxectivos: - Garantir os dereitos das persoas en situación de dependencia, nos termos sinalados na Lei 39/2006. - Proporcionar a atención necesaria ás persoas dependentes, ou a persoas e/ou familias con dificultades na súa autonomía. - Previr situacións de deterioro persoal e social. - Favorecer a adquisición de habilidades que permitan un desenvolvemento máis autónomo na vida diaria. - Posibilitar a integración no entorno habitual de convivencia. - Apoiar a grupos familiares nas súas responsabilidades de atención. - Fomentar cambios favorables na dinámica familiar. - Evitar ou retrasar, na medida do posible, o ingreso en centros ou establecementos residenciais. - Implicar aos/ás propios/as destinatarios/as do servizo na resolución da súa problemática persoal e/ou familiar. - Reforzar a solidariedade e potenciar o voluntariado social. O servizo está dirixido, en xeral, a toda a poboación empadroada nun Concello pertencente á Mancomunidade e que estea adherido aos servizos sociais desta, tendo carácter prioritario as persoas en situación de dependencia ás que se lles recoñecese o dito servizo/prestación ao abeiro da Orde do 17 de decembro de 2007, así como aos cidadáns e/ou unidades de convivencia que polas súas eivas físicas ou mentais, socioeconómicas ou familiares, teñan limitada a súa autonomía persoal e/ou a súa capacidade de relación social, e que precisen dalgunha das atencións descritas no artigo 2, sempre e cando este sexa o recurso axeitado segundo a valoración dos profesionais dos servizos sociais de atención primaria. Ás adxudicacións do servizo aplicaráselle o límite que necesariamente se desprenda de criterios de dispoñibilidade orzamentaria.1. De conformidade coa valoración técnica realizada polos servizos sociais que en cada caso correspondan, no marco do servizo de axuda no fogar poderán prestarse os seguintes tipos de atención de carácter básico: a) Atencións de carácter persoal na realización das actividades básicas da vida diaria, tales como: -Asistencia para levantarse e deitarse. - Apoio no coidado e hixiene persoal, así como para vestirse. -Control do réxime alimentario e axuda, se é o caso, para alimentarse. -Supervisión, cando proceda, das rutinas de administración de medicamentos prescritas por facultativos. -Apoio para cambios posturais, mobilizacións, orientación espacio-temporal. -Apoio a persoas afectadas por problemas de incontinencia. b) Atencións de carácter persoal na realización doutras actividades da vida diaria, tales como: -Acompañamento fóra do fogar para acudir a consultas ou tratamentos. -Apoio na realización de xestións necesarias ou urxentes. c) Atención das necesidades de carácter doméstico e da vivenda, tales como: -Limpeza e mantenemento da hixiene e salubridade da vivenda. -Compra de alimentos e outros productos de uso común. -Preparación dos alimentos. -Lavado e coidado das prendas de vestir. -Coidados básicos da vivenda. Este tipo de atención poderá ser facilitado en parte, se é o caso, por programas específicos de lavandería ou alimentación a domicilio. d) Atencións de carácter psicosocial e educativo: intervencións técnico-profesionais formativas e de apoio ao desenvolvemento das capacidades persoais, a afectividade, a convivencia e a integración na comunidade así como á mellora da estructuración familiar.2. Con carácter complementario o servizo de axuda no fogar poderá incorporar, entre outros os seguintes tipos de atención: a) Actividades de acompañamento, socialización, e desenvolvemento de hábitos saudables. b) Prestación de atención a distancia mediante dispositivos de teleseguimiento, teleasistencia e similares. c) Adaptacións funcionais do fogar. d) Servizo de podoloxía. e) Servizo de fisioterapia.3. Poderán integrarse, ademais, dentro do servizo de axuda no fogar, determinadas atencións e actividades que se desenvolvan fóra do marco do domicilio da persoa usuaria, sempre que, de acordo coa prescrición técnica sobre o contido do servizo, incidan de maneira significativa na posibilidade de permanencia no fogar e na mellora da autonomía e a calidade de vida.4. En todo caso as atencións prestadas terán un carácter de reforzo e non substitutivo das propias capacidades da persoa usuaria ou doutras persoas do seu entorno inmediato, de maneira que se facilite e promova a súa autonomía.5. En ningún caso poderán formar parte das actuacións desenvolvidas polo servizo: - A realización de actividades domésticas que non fosen incluídas no proxecto de intervención e no acordo de servizo recollidos no artigo 12 de esta orde. -Actuacións que, polo seu carácter sanitario, deban en todo caso ser realizadas por persoal facultativo. O Servizo de Axuda no Fogar prestarase pola Mancomunidade mediante xestión directa ou indirecta, de conformidade cos modos de xestión previstos no artigo 85 da Lei 7/1985, de 2 de abril, reguladora das Bases do Réxime Local. A mancomunidade poderá establecer acordos con entidades de carácter público, co obxecto de introducir no servizo de axuda no fogar programas especiais co obxecto de atender ás peculiaridades de determinados colectivos de usuarios ou de establecer procedementos máis áxiles ou operativos que os que establece, con carácter xeral, o presente regulamento. O persoal que pode intervir no servizo de axuda no fogar estará composto por profesionais e, de ser o caso, voluntarios/as. En calquera caso intervirán no dito servizo os/as traballadores/as dos servizos sociais de atención primaria e os/as auxiliares de axuda no fogar, tendo o carácter de profesionais. O mesmo carácter de profesional terán, no seu caso, os traballadores sociais da entidade xestora do servizo. Aos/ás traballadores/as sociais de atención primaria corresponderán as seguintes funcións: a. A programación xeral do servizo. b. A coordinación do mesmo e dos recursos necesarios. c. As xestións para o seu financiamento. d. A difusión-información do servizo. e. A organización da formación e reciclaxe do persoal. f. A recepción das demandas. g. A avaliación das necesidades. h. A proposta de concesión/denegación do/s servizo/s, así como a formulación de propostas de ampliación ou redución do/s mesmo/s. i. A valoración da idoneidade do persoal. j. A programación de cada servizo en concreto. k. A estimulación para a autoaxuda e participación familiar. l. A coordinación dos diferentes axentes intervintes. m. O estudio das demanda de información e atención dos solicitantes, n. O estímulo das responsabilidades dos familiares como coidadores primarios e fomento da autoestima dos usuarios. o. A asignación e supervisión de tarefas. p. A avaliación e seguimento dos casos atendidos. q. A coordinación do servizo con asociacións, institucións, profesionais e voluntariado. No caso de que o servizo se preste por xestión indirecta, os apartados “b”, “e”, “k”, “m”, e “o” do parágrafo anterior corresponderalles aos/ás traballadores sociais da entidade xestora do servizo, sen prexuízo das funcións de control e dirección xeral do servizo que lles corresponderán, en calquera caso, aos órganos competentes da Mancomunidade, previo informe dos/as seus/súas propios/as técnicos/as. Aos/ás auxiliares de axuda no fogar corresponderalles as seguintes funcións: a. Asistenciais, de atención persoal e doméstica, tanto co usuario como co seu entorno. b. De orientación/información en actividades da vida cotiá, favorecendo unha normalización no funcionamento do fogar. c. Educativas, potenciando o protagonismo do usuario/a, non substituíndoo en aquelas tarefas que poida realizar por si mesmo/a e facilitándolle as canles de comunicación co seu entorno. d. De colaboración co/a traballador/a social na coordinación e avaliación do servizo. No programa de axuda no fogar poderán intervir, a maiores, outros profesionais (educador/a familiar, psicólogo/a, animador/a sociocultural, persoal, sanitario,.), os cales intervirán para cada caso cunha programación específica, elaborada ao efecto, e debidamente coordinada polos/as traballadores/as sociais, con mención dos obxectivos, metodoloxía e sistemas de avaliación en equipo. Tamén poderán tomar parte no servizo os/as voluntarios/as, entendendo por tales aquelas persoas que actúan de forma solidaria, sen expectativas de remuneración económica e dentro do programa de intervención correspondente, complementando de forma coordinada as funcións e tarefas do persoal anteriormente descrito. Dado o seu carácter de relación interpersoal, de diversidade, flexibilidade de horarios e dispoñibilidade de tempo libre, as tarefas que poderán desempeñar serán: a. Compaña dentro e fora do domicilio. b. Realización de xestións fora do domicilio (compra, receitas, xestións simples coa administración,.). c. Ocupación do tempo libre (xogos, entretemento, reforzo escolar,.). d. Fomento de relacións. e. Calquera outra que, sendo acordada polo equipo responsable do/s servizo/s, non sexan necesariamente susceptibles de responsabilidade por parte de profesionais. Aos ditos efectos estarase ao disposto na Lei 3/2000, de 22 de decembro, do voluntariado de Galicia e na Lei 4/1993, do 14 de abril, de servizos sociais de Galicia. O servicio prestarase, con carácter xeral, de luns a venres, cun máximo de dúas horas diarias, no horario comprendido entre as 8:00 horas e as 20:00 horas, non sendo o sinalado de aplicación no caso de persoas que teñan recoñecida prestación de axuda no fogar, ao abeiro da Lei 39/2006, caso no que as prestacións, horarios e distribucións dos mesmos axustaranse ao P. I. A. aprobado polo órgano competente. E tendo en conta que a Lei de promoción de autonomía e atención á dependencia contempla a extensión deste tipo de servizos mesmo ós sábados e domingos e podendo alcanzar un máximo de 90 horas mensuais. En calquera caso, en situacións excepcionais, e previo informe social do/a traballador/a social, poderase ampliar tanto os días como as horas e o horario de prestación do servizo. O acceso ao servizo tramitarase desde o departamento de servizos sociais que a Mancomunidade ten instalado en cada un dos municipios que a compoñen. O procedemento para a concesión das prestacións iniciarase ben de oficio ou ben a instancia de parte. A iniciación a instancia de parte levarase a cabo coa presentación, nos rexistros de cada Concello que integra a Mancomunidade da solicitude de prestación do servizo, segundo modelo normalizado. As ditas solicitudes irán asinadas polo interesado/a ou o/a seu/súa representante legal, e nas mesmas indicaranse as prestacións que solicitan, dentro das que ofrece o servizo de axuda no fogar. Excepcionalmente poderase iniciar de oficio a prestación do servizo, previa conformidade do interesado/a ou do seu/súa representante legal, cando a dita prestación sexa consecuencia do recoñecemento por órgano competente do dito servizo nun Programa Individual de Atención, ou cando existan especiais circunstancias de emerxencia social a xuízo do/a traballador/a social de atención primaria. - SOLICITUDE SEGUNDO MODELO ANEXO 1-A. - FOTOCOPIA DO DNI, PASAPORTE OU NIE DE TODOLOS MEMBROS DA UNIDADE DE CONVIVENCIA. - XUSTIFICANTE DE INGRESOS ECONÓMICOS DA UNIDADE FAMILIAR (COPIA COTEXADA DA ÚLTIMA DECLARACIÓN DA RENDA OU CERTIFICACIÓN NEGATIVA DA AEAT NO CASO DE NON TER QUE PRESENTALA, PENSIÓNS, NÓMINAS, PRESTACIÓNS POR DESEMPREGO RECIBIDA, ASÍ COMO DECLARACIÓN XURADA SEGUNDO MODELO ANEXO 2 DA TOTALIDADE DE INGRESOS DO BENEFICIARIO E DOS RESTANTES MEMBROS DA UNIDADE FAMILIAR E CALQUERA OUTRO QUE LLE PODA SER REQUERIDO CON ESTA FINALIDADE). - CERTIFICADO DE EMPADROAMENTO E CONVIVENCIA. - FOTOCOPIA DA TARXETA SANITARIA. - INFORME MÉDICO SEGUNDO MODELO ANEXO 3. - DE SER O CASO, CERTIFICADO/S DE MINUSVALÍAS EMITIDO POLO EVO OU RESOLUCIÓN DE INCAPACIDADE EMITIDA POLO EVI. - PARA PERSOAS DEPENDENDENTES.: CERTIFICADO DE RESOLUCIÓN DO GRAO DE DEPENDENCIA, E OU DO PIA. - CERTIFICADO DE BENS INMOBLES DA SÚA TITULARIDADE (RÚSTICA E URBANA) DE TÓDOLOS MEMBROS DA UNIDADE FAMILIAR DE CONVIVENCIA XUNTO COS ÚLTIMOS RECIBOS PAGADOS. - DE SER O CASO, CONTRATO DE ALUGUER DA VIVENDA OU XUSTIFICANTE DO PRÉSTAMO HIPOTECARIO, E ÚLTIMO RECIBO VENCIDO. - DECLARACIÓN RESPONSABLE DE NON TER DEREITO A RECIBIR UN SERVIZO SIMILAR DOUTRA ENTIDADE (ONCE, MUFACE, ISFAS…) OU DE SER O CASO, DOCUMENTO QUE ACREDITE A DENEGACIÓN DO MESMO. - AUTORIZACIÓN DO/A SOLICITANTE PARA A DOMICILIACIÓN BANCARIA DO COBRO DA TAXA QUE SE ESTABLEZA NA ORDENANZA APROBADA AO EFECTO. - OUTROS QUE LLE POIDAN SER REQUERIDOS COA FINALIDADE DE ACREDITAR A SUA SITUACIÓN DE SAÚDE, FAMILIAR, SOCIAL E ECONÓMICA -------------------------------- Se o escrito de iniciación non reunise os requisitos previstos anteriormente, ou non se tivera achegado a documentación sinalada, requirirase ao interesado para que, no prazo máximo de 10 días hábiles, subsane as faltas ou achegue os documentos preceptivos, con apercibimento de que se así non o fixer, teráselle por desistido da súa petición, arquivándose sen máis a súa solicitude previa resolución ditada nos termos do artigo 42 da Lei 30/1992, de 26 de novembro, de réxime xurídico das administracións públicas e procedemento administrativo común. No despacho das solicitudes gardarase a orde rigoroso de incoación das mesmas, salvo que polo titular da unidade administrativa se dea orde motivada en contrario, da que deberá quedar constancia. Iniciado o procedemento, cando unha situación reciba a consideración de urxente e inaprazable, por presentarse a necesidade dun xeito imprevisto e de súpeto e/ou implique alto risco (todo isto a xuízo do/a traballador/a social), o inicio do servizo poderá ser inmediato, previo informe xustificativo do/a traballador/a social de atención primaria correspondente, seguindo, non obstante, o procedemento a súa tramitación ordinaria. Unha vez normalizada a situación e/ou resolta a tramitación do expediente, poderá seguir prestándose o servizo, pasar a lista de espera ou denegarse o mesmo, segundo o caso. Unha vez presentada a solicitude, xunto coa documentación, será valorada polo técnico responsable do servizo, o cal emitirá informe baseado nos criterios de acceso ao servizo que se recollen no presente regulamento. O/A traballador/a social poderá contactar co interesado para obter toda a información que considere precisa (información documental, entrevistas,.) para emitir o seu xuízo de valor ao efectos do informe a realizar, requirindo a estes efectos ao/á interesado/a, coa advertencia de que, de non atender os mesmos, procederase conforme o disposto no artigo 71.1 da Lei 30/1992, de 26 de novembro, sempre e cando non sexa posible a valoración oportuna sen a dita información. O prazo para emitir o citado informe será de trinta días hábiles a contar desde o seguinte ao da presentación de toda a documentación. No dito informe, en función do cumprimento ou non dos requisitos e da dispoñibilidade ou non de prazas vacantes, deberá propoñerse a conveniencia ou non da alta no servizo, ou ben da incorporación á lista de espera, ocupando o posto correlativo en función da puntuación obtida. Así mesmo recollerá: - Causas de denegación, de ser o caso. - Número de orde na lista de espera, de ser o caso, con explicación da dita proposta. - Tarefas a realizar. - Horario, duración e intensidade do servizo. - Achega económica que lle corresponde ao/s beneficiario/s. - Cantas outros extremos estime convenientes. Os interesados poderán, en calquera momento do procedemento anterior ao trámite de audiencia, aducir alegacións e achegar documentos ou outros elementos de xuízo. Uns e outros teranse en conta polo órgano competente ao redactar a correspondente proposta de resolución. Emitido o informe poñerase de manifesto o expediente ao interesado ou, de ser o caso, ao seu representante. Este, nun prazo de quince días hábiles, poderá alegar e presentar os documentos e xustificantes que estime pertinentes, entendéndose realizado o trámite de audiencia no caso de que manifeste por escrito a súa conformidade ou a súa decisión de non efectuar alegacións nin presentar novos documentos ou xustificantes. Á vista do informe-proposta sinalado nos parágrafos anteriores, o Presidente da Mancomunidade resolverá a inclusión no servizo, a integración na lista de espera ou a denegación da mesma. A resolución será en todo caso motivada, servindo de motivación os informes sinalados nos parágrafos anteriores no caso de que a resolución coincida coa proposta que deles se derive. A dita resolución notificarase aos/ás interesados/as, cos requisitos e nos termos sinalados polos artigos 58 e 59 da Lei 30/1992, de 26 de novembro. No caso de existir entidade xestora allea ao Concello notificaráselle tamén a resolución, caso de ser favorable á inclusión no servizo. Antes de proceder á alta no servizo de axuda no fogar será requisito indispensable a sinatura dun contrato de prestación do servizo segundo modelo normalizado, a modo de compromiso de respecto ás normas do servizo, no que constarán as tarefas que se realizarán, os horarios e días de asistencia, os dereitos e deberes do usuario, a achega económica deste e o prazo de concesión, sendo o prazo mínimo dun mes. No caso de que non se poida concretar o prazo utilizarase o termo “por determinar”. Así mesmo o/a usuario/a asinará o documento de domiciliación bancaria para que lle sexa efectuado o cobro do servizo prestado, caso de desexalo. A alta no servizo deberá realizarse nun prazo máximo de quince días contados desde a notificación da resolución de alta. No caso de que, por causas imputables ao solicitante, non se poida producir a mesma no prazo indicado teráselle desistido da súa petición. A Mancomunidade terá coñecemento en todo momento da xestión do servizo, ben a través dos/as traballadores/as sociais propios, que en todo caso farán o seguimento do mesmo, ben a través da información subministrada polos/as traballadores/as sociais da empresa xestora e a supervisión que desta fagan os/as técnicos/as municipais. O contido da prestación, así como o tempo asignado, poderá ser modificado en función das variacións nas circunstancias que deron lugar á concesión inicial, así como pola dispoñibilidade de medios do servizo, mediante o procedemento descrito anteriormente. A extensión da prestación do servizo de axuda no fogar virá condicionada pola limitación dos créditos orzamentarios dispoñibles. Cando non sexa posible a atención de todas as solicitudes establecerase unha lista de espera, sendo incorporados á prestación por rigorosa ordes a medida que se produzan baixas entre os beneficiarios. A extensión en canto ao contido e tempo da prestación determinarase polo grao de necesidade do solicitante. Son dereitos dos usuarios/as: - Seren atendidos co máximo respecto á súa persoa e intimidade persoal e familiar. - Recibir o servizo nos termos sinalados no contrato asinado. - Recibir información sobre o xeito de realizarse o servizo ou de calquera cambio que poida producirse no mesmo. - Recibir unha atención individualizada acorde ás súas necesidades específicas. - Presentar queixas, suxestións ou reclamacións ante a Mancomunidade. - Calesquera outros que lles recoñeza a normativa vixente. - A coñeceren a situación do seu expediente. Son obrigas dos usuarios/as: - Respectar as condicións nas que se concedeu a prestación do servizo. - Gardar respecto e facilitar a labor dos/as profesionais e, no seu caso, voluntarios/as. - Comunicar calquera alteración que se produza na situación persoal ou familiar que teña relación coa prestación do servizo, no prazo máximo dun mes desde que esta se produza. - Satisfacer a cota que corresponda segundo o previsto na ordenanza correspondente. - Informar inmediatamente aos servizos sociais de aquelas enfermidades infecto-contaxiosas que sobreviñesen durante a prestación do servizo, co fin de adoptar as medidas necesarias de protección. - Non esixir tarefas ou actividades non incluídas no programa individual de atención ou no proxecto de intervención. - Comunicar coa antelación suficiente calquera ausencia temporal do domicilio que impida a prestación do servizo. - A comunicar, en circunstancias ordinarias e previsibles, con dez días de antelación, calquera ausencia temporal do domicilio que puidese impedir a prestación do servizo. A prestación do servizo de axuda no fogar regularase polas seguintes normas, que deberán respectar tanto o beneficiario/a e as persoas do seu entorno coma os profesionais ou voluntarios que interveñan no mesmo: - O/a auxiliar non traballará no domicilio en ausencia do/a usuario. Isto será de aplicación tamén no caso dos voluntarios/as. - A actuación do/a traballador/a de axuda no fogar e, de ser o caso, dos voluntarios, axustarase estritamente ao proxecto tecnicamente establecido. A relación será directa coa Mancomunidade en non co usuario/a. - Calquera queixa ou suxestión que os prestadores do servizo reciban do usuario deberán poñela en coñecemento do/a técnico/a responsable, sen intervención do usuario. - Cando por calquera circunstancia fose necesaria realizar un cambio no horario ou unha substitución poderá realizarse sen intervención ningunha do usuario, estando vixente igualmente o contrato. - A atención establecida non pode interferir nin limitar o dereito do/a beneficiario/a á súa intimidade. En consecuencia, o/a traballado/r familiar non poderá acompañarse de ningunha persoa allea ao servizo cando acceda ao seu traballo, e gardará en todo momento o respecto e sixilo profesional sobre os casos asignados; así mesmo, o/a usuario/a deberá gardar o debido respecto ao/á traballador/a, non inmiscuíndose na súa intimidade. - Serán de conta do/a usuario/a todos os gastos de limpeza, comida, aseo,., podendo valorarse, non obstante, a xestión dunha axuda económica por tales conceptos en casos especiais, axuda que se levará a cabo a través doutros programas sociais xestionados pola Mancomunidade (emerxencia social ou outros), non tendo en caso ningún a consideración de prestación do servizo de axuda no fogar. - Ao/á traballador/a familiar non lle está permitido recibir en custodia diñeiro, xoias nin obxecto ningún. Así mesmo deberá rexeitar calquera doazón (ben sexa en diñeiro ben calquera outra) efectuada polo/a usuario/a ou persoa achegada. - O/a traballador/a familiar non dará o seu teléfono o usuario nin chamará por teléfono ó usuario fora do horario laboral. - O/a traballador/a familiar no dispoñerá das chaves de ningún domicilio, excepto cando as condicións do caso así o esixan e sempre co consentimento do responsable técnico directo do servizo e, por suposto, a demanda do usuario. - Os/as usuarios/as absteranse en todo momento de facer comentario algún acerca da vida persoal ou modo de actuar da traballadora (ou familia) fora do horario laboral no que se atende podendo ser este motivo suficiente para causarlle a baixa inmediata no servizo. Cando suceda unha situación deste tipo que derive nunha desacreditación do/a traballador/a familiar a persoa responsable do servizo comunicaralle a baixa persoalmente. - Queda a criterio do persoal técnico do Servizo de Axuda no Fogar o reforzar con persoal de apoio (outro/a traballador/a máis, voluntariado, etc) ao/á traballado/ra familiar asignada para o caso nese momento. - Cando o/a usuario/a non se atope no domicilio no horario fixado para a súa atención, o/a traballador/a familiar non ten obriga de permanecer a espera. - O/a traballador/a familiar axustará as súas tarefas exclusivamente as detalladas no contrato asinado polo usuario. - Cando un/ha usuario/a quera modificar algún aspecto do seu contrato deberá acudir ao/á responsable do Servizo de Axuda no Fogar a efectos da formulación dun novo. - En xeral, o Servizo de Axuda no Fogar non realizará tarefas de: • Limpeza de portais e escaleiras da comunidade. • Labores de xardín ou horta. • Alimentación e aseo de animais e en concreto todas aquelas que no sexan de verdadeira necesidade para as persoas atendidas. Non obstante esta valoración realizarase sempre individualmente atendendo as circunstancias persoais da persoa atendida. • Labores que non vaian dirixidas ao/á beneficiario/a do servizo. - Cada usuario/a estará obrigado/a ao pago da tarifa que se fixe, que deberá aboar mensualmente, para elo poderá asinar a autorización bancaria no modelo que se lle proporcione. Dita tarifa calcularase en función dos ingresos económicos familiares. - As tarifas sufrirán unha revisión anual estando obrigado o/a usuario/a a actualizar a documentación pertinente que cada mes de xaneiro se lle solicitará. - Cando o/a auxiliar do servizo non poida prestalo por determinadas razóns (como baixa por enfermidade, motivos persoais, ou outras) intentarase cubrir a súa ausencia: ou ben cun/ha traballador/a cualificado/a contratado/a para atende-lo servizo con carácter temporal, ou con outro/a auxiliar que xa estea traballando, polo que o/a traballador/a social poderá decidir que durante ese período de tempo, o servizo se preste noutro horario diferente. - Cando sexa o/a usuario/a quen decida non cubrir a atención nos casos de ausencia do/a traballador/a familiar asignada, non se practicará desconto algún. - Se con anterioridade ao 15 de xuño se comunica por escrito o desexo de suspensión do servizo durante o período de vacacións (xullo, agosto ou ambos meses) reservaráselle a praza ata o 1 de setembro, sen custo ningún. - Os servizos prestaranse unicamente no domicilio. Serán causas de extinción do servizo: - A renuncia do/a usuario/a. - O seu ingreso definitivo nun centro residencial. - O traslado de residencia a outro Concello no que a mancomunidade non preste o servizo. - A baixa no padrón de habitantes nos Concellos adheridos ao servizo. - O falecemento. - A desaparición das causas que motivaron o servizo. - As necesidades do servizo en relación á atención de casos que, a xuízo do/as traballadores/as sociais, sexa prioritaria a súa atención, por limitacións financeiras do servizo. - O incumprimento das condicións establecidas no contrato de prestación do servizo ou no presente regulamento, tales como trato inaxeitado do/a usuario ou dos seus familiares ou achegados cara ó/á auxiliar ou a imposición de tarefas que non lle correspondan. - O non pagamento das cotas durante dous meses consecutivos ou tres alternos nun ano. - A falla de colaboración do/a usuario/a ou da súa familia e/ou achegados para poder levar a bo termo as tarefas propostas. - O deterioro psicofísico que faga recomendar o seu ingreso nun centro para unha correcta atención persoal. - A ausencia necesaria, xustificada e comunicada do/a beneficiario/a por un período superior a dous meses (durante os cales aboará a cota contratada). - A ausencia non necesaria e/ou non xustificada e/ou non comunicada superior a cinco días, ou ausencias non comunicadas e reiteradas dun día. - A ausencia non necesaria, aínda que debidamente comunicada, por un prazo superior a un mes. - Polo remate do tempo de concesión estipulado no contrato. - Pola ocultación e/ou falseamento dos datos, por parte do usuario/a ou dos seus familiares. - Porque a Mancomunidade deixe de prestar o servizo. O procedemento para a suspensión do servizo iniciarase de oficio ou a instancia de parte, debendo elaborarse polo/a traballador/a social informe no que se indiquen claramente as causas da dita extinción, o cal terá carácter de informe-proposta de resolución. A dita proposta será comunicada ao/á usuario/a para que, no prazo de quince días hábiles a contar desde a recepción da notificación, alegue o que estime oportuno e/ou achegue os documentos e xustificantes que estime pertinentes, entendéndose realizado o trámite de audiencia no caso de que manifeste por escrito a súa conformidade ou a súa decisión de non efectuar alegacións nin presentar novos documentos ou xustificantes, ou cando a extinción do servizo sexa por solicitude ou falecemento do/a usuario/a. Á vista do informe-proposta sinalado nos parágrafos anteriores, o Presidente da Mancomunidade resolverá sobre a extinción ou non do servizo. A resolución será en todo caso motivada, servindo de motivación os informes sinalados nos parágrafos anteriores no caso de que a resolución coincida coa proposta que deles se derive. A dita resolución notificarase aos/ás interesados/as, cos requisitos e nos termos sinalados polos artigos 58 e 59 da Lei 30/1992, de 26 de novembro. No caso de existir entidade xestora allea ao Concello notificaráselle tamén a resolución, caso de ser favorable á extinción do servizo. Serán causas de baixa temporal: - A ausencia do fogar por parte do/a beneficiario/a durante un período non superior a tres meses por causas forzosas ou dun mes por vontade propia. En ámbolos dous casos deberá seguir aboando a cota correspondente. - Cando por necesidades do servizo fose preciso ampliar o número de usuarios/as e se consideren prioritarios outros casos en función da situación persoal, sanitaria e/ou económica, poderase proceder á modificación parcial ou á suspensión temporal. O servizo de axuda no fogar financiarase: - Coas subvencións e/ou achegas da comunidade autónoma de Galicia, distinguindo entre as achegas xerais para o servizo, a través do plan concertado ou outras, que financiarán os casos non derivados da Lei de Dependencia, e as achegas destinadas a garantir o dereito das persoas en situación de dependencia, as cales financiarán só estes casos e suporán un límite orzamentario para a prestación dos servizos a este tipo de usuarios/as. - Coas achegas da Deputación Provincial para o dito fin. - Cos recursos propios da Mancomunidade. - Coa participación dos/as usuarios/as na forma establecida na ordenanza fiscal ou de prezo público que regule as ditas participacións. - Con calquera outro ingreso destinado ao servizo (achegas doutros entes, públicos ou privados, doazóns a favor da Mancomunidade,.). Terase en conta, no seu día, e unha vez que sexa convenientemente desenvolvido, o indicado respecto ao copago para persoas coa cualificación de dependencia. O baremo de puntuación que de seguido se indica nos anexos que se achegan servirá para a valoración dos casos e a súa admisión ou non no servizo e/ou a inclusión na lista de espera. O dito baremo non será de aplicación aos/ás usuarios/as que accedan ao servizo como consecuencia da aprobación por órgano competente dun Programa Individual de Atención, en aplicación do establecido na Lei 39/2006, do 14 de decembro, de Promoción da Autonomía Persoal e Atención ás persoas en situación de dependencia, os/as cales accederán ao servizo directamente, nos termos recoñecidos no dito P. I. A., sempre e cando existan dispoñibilidades orzamentarias para elo. O servizo de axuda no fogar adaptarase en todo momento á normativa vixente en materia de servizos sociais, así como á normativa nacional e autonómica en torno ao sistema nacional de dependencia, procedendo a Mancomunidade á adaptación do presente regulamento de verse afectado polas modificacións substanciais que se produzan. O presente regulamento derroga a ordenanza reguladora da prestación do servizo de axuda no fogar, aprobada pola Asemblea da Mancomunidade en sesión celebrada o 6 de outubro de 2008, e publicada no BOP nº 282, de 9 de decembro de 2008. O presente regulamento, aprobado polo Pleno da Mancomunidade en sesión celebrada o 23/03/2009, de conformidade co disposto nos artigos 70.2 en relación co 65.2 da Lei 7/1985 Ordes, 23 de marzo de 2009 O Presidente, Asdo.: Jesús Miguel Prado Patiño